ป้าสุพรรณแจ้ง หวย 6 ล.หาย อ้างมีคนนำไปขึ้นเงิน
ตร.ใกล้ฟันธง30ล้าน,กองปราบนำตัว ร.ต.ท.จรูญชี้จุดซื้อสลากภายในตลาดเรดซิตี้ จ.กาญจนบุรี สอบปากคำมาราธอน 7 ชั่วโมง รวบรวมหลักฐานไขคดีสลากอลเวง 30 ล้านบาท ผบช.ก.สั่งตรวจสอบทางเทคนิคและวิทยาศาสตร์ คาดสรุปคดีได้ภายใน 2 สัปดาห์ รองโฆษก ตร. เผยตั้งคณะพนักงานสืบสวนชุดใหม่ช่วยคลี่คลายคดีเพื่อความโปร่งใส พิจารณาตำรวจยศนายพลช่วยราชการนอกพื้นที่ หนุ่มบุรีรัมย์ซวยซ้ำชวดเงิน 12 ล้าน แถมพ่อเด็กถูกกล่าวหาเป็นคนขโมยสลาก จี้ตำรวจสอบแจ้งความเท็จ,สังคมยังตามจับตากรณี ร.ต.ท.จรูญ วิมูล อดีตข้าราชการตำรวจ ผู้นำสลากกินแบ่งรัฐบาล งวดประจำวันที่ 1 พ.ย.60 หมายเลข 533726 ถูกรางวัลที่ 1 จำนวน 5 ใบ ได้เงินรางวัล 30 ล้านบาท ไปขึ้นเงิน ต่อมานายปรีชา ใคร่ครวญ ครูโรงเรียนมัธยมแห่งหนึ่งใน จ.กาญจนบุรี ออกมาอ้างว่าเป็นเจ้าของสลากตัวจริง และมีการแจ้งความดำเนินคดีที่ สภ.เมืองกาญจนบุรี ขณะที่ ร.ต.ท.จรูญยื่นหนังสือถึง พล.ต.อ.จักรทิพย์ ชัยจินดา ผบ.ตร. เพื่อขอความเป็นธรรมรวมถึงให้ตรวจสอบข้อเท็จจริงกรณีนายตำรวจระดับสูง 2 นาย มีพฤติกรรมไม่เหมาะสม ยุ่งเหยิงพยานหลักฐาน เจรจาให้ยอมตกลงระงับข้อพิพาท อายัดเงินในบัญชี และให้สัมภาษณ์ลักษณะชี้นำการสอบสวน ขณะเดียวกัน พ.ต.อ.ภูมินทร์ พุ่มพันธุ์ม่วง ผกก.5 บก.ป. สั่งให้ชุดสืบสวนลงพื้นที่รวบรวมพยานหลักฐานสางคดีสลากอลเวง เพื่อทำความจริงให้ปรากฏ,ความคืบหน้า เมื่อเวลา 13.30 น. วันที่ 13 ธ.ค. ผู้สื่อข่าวรายงานว่า ตำรวจกองปราบปราม กก. 5 บก.ป. นำตัว ร.ต.ท.จรูญ วิมล อดีตข้าราชการตำรวจ ไปชี้จุดที่ซื้อลอตเตอรี่บริเวณข้างศาลพระพรหม และจุดจอดรถบริเวณทิศตะวันตกของตลาดเรดซิตี้ ต.ปากแพรก อ.เมืองกาญจนบุรี เพื่อรวบรวมพยานหลักฐาน มีภรรยาและทนายความร่วมสังเกตการณ์ด้วย จากนั้นเดินทางไปบ้านพักตำรวจเป็นสถานที่พบนายตำรวจระดับสูง ร.ต.ท.จรูญมีสีหน้านิ่งและเรียบเฉย ใช้เวลาการชี้จุดเพียง 30 นาที ร.ต.ท.จรูญ กล่าวเพียงสั้นๆว่า รู้สึกดีใจที่ตำรวจกองปราบฯให้ความสำคัญและส่งเจ้าหน้าที่ลงมาร่วมสืบสวนคลี่คลายคดี เชื่อว่าอีกไม่นานความจริงน่าจะปรากฏ,ผู้สื่อข่าวรายงานว่า ชุดสืบสวนของกองปราบฯ ประสานงานไปยังกองบังคับการปราบปรามอาชญากรรมทางเทคโนโลยี (บก.ปอท.) ให้มาร่วมตรวจสอบแกะรอยทางเทคนิคหารายละเอียดของแต่ละช่วงเวลาของคู่กรณีทั้งสองฝ่าย เพื่อเปรียบเทียบกับคำให้การของคู่กรณีและพยานของทั้งสองฝ่าย รวมทั้งแม่ค้าขายลอตเตอรี่ที่ถูกรางวัลด้วยเพื่อหาข้อสรุปให้ได้ว่าใครคือเจ้าของที่แท้จริง การที่แต่ละฝ่ายอ้างพยานถือว่าเป็นประโยชน์มาก เพราะจะเป็นส่วนหนึ่งที่จะพิสูจน์ได้ว่าใครเป็นผู้ที่อยู่ในเหตุการณ์อย่างแท้จริง ตำรวจสามารถตรวจสอบได้จากองค์ประกอบหลายส่วน ทั้งนี้ กองปราบฯได้เตรียมชุดพนักงานสอบสวนไว้เป็นการเฉพาะในกรณีที่แต่ละฝ่ายจะนำพยานมาให้ปากคำ,มีรายงานว่า เมื่อคืนที่ผ่านมาชุดสืบสวน กก.5 บก.ป. สอบปากคำ ร.ต.ท.จรูญอย่างละเอียด ใช้เวลา ในการสอบปากคำนาน 7 ชั่วโมง ข้อมูลที่ได้รับนั้นค่อนข้างเป็นประโยชน์ต่อแนวทางการสืบสวน นอกจากนี้ กองปราบฯยังได้เตรียมประสานไปยังสำนักงานสลากกินแบ่งรัฐบาล เพื่อขอข้อมูลเกี่ยวกับการขึ้นเงินรางวัลที่ 1 ในงวดดังกล่าวทั้งหมดว่าจ่ายไปให้กับใครบ้างและมีจำนวนเท่าไหร่ และมีสลากหมายเลขเดียวกันที่ยังไม่ได้รับการขึ้นเงินอีกจำนวนกี่รางวัล รวมถึงเพื่อตรวจสอบหาต้นขั้วที่แท้จริงของสลากชุดดังกล่าวว่ามาจากที่ใด ในส่วนของการตรวจสอบลายนิ้วมือแฝงบนสลากกินแบ่งฯดังกล่าวนั้นค่อนข้างทำได้ยาก เนื่องจากเป็นสลากกินแบ่งฯแบบชุดถูกห่อหุ้มด้วยพลาสติกอีกชั้นก่อนที่จะมีการแกะออกเพื่อนำไปขึ้นเงิน,พล.ต.ท.ฐิติราช หนองหารพิทักษ์ ผบช.ก. กล่าวว่า คดีขัดแย้งกรณีลอตเตอรี่ 30 ล้านบาท ระหว่าง ร.ต.ท.จรูญ วิมูล อดีตข้าราชการตำรวจ และนายปรีชา ใคร่ครวญ ครูโรงเรียนมัธยมแห่งหนึ่ง ใน จ.กาญจนบุรี ได้เร่งรัดให้กองปราบฯหาข้อมูล อย่างละเอียดขณะนี้อยู่ระหว่างการตรวจสอบทางเทคนิคและวิทยาศาสตร์ คาดว่าจะสามารถสรุปคดีได้ภายใน 2 สัปดาห์ นอกจากนี้ยังได้สั่งการให้กองปราบฯประสานงานกับสำนักงานสลากกินแบ่งรัฐบาลในการออกมาตรการรองรับในการเบิกจ่ายรางวัลให้กับผู้ที่ถูกรางวัลใหญ่ โดยเฉพาะรางวัลที่ 1 เนื่องจากที่ผ่านมาไม่มีการเก็บข้อมูลของผู้ที่มาขึ้นเงินรางวัล ทำให้เกิดปัญหาหลังจากที่มีคดีความเกิดขึ้นเหมือนเช่นกรณีที่ตำรวจกองปราบฯเข้าไปตรวจสอบทั้ง,5 คดี โดย บช.ก. จะเสนอให้กองสลากฯออกเป็นข้อบังคับหรือข้อชี้แนะว่าประชาชนควรทำอย่างไรเป็นลำดับขั้นตอนเมื่อถูกรางวัลใหญ่ๆ เช่น อาจจะต้องไปลงบันทึกประจำวันกับตำรวจท้องที่เพื่อชี้แจงถึงสถานที่ซื้อ หรือมีการถ่ายรูปเป็นหลักฐาน หรือหากมี ความจำเป็นกองสลากฯอาจจะต้องลงทุนเก็บดีเอ็นเอ ของผู้ถูกรางวัล และดีเอ็นเอบนสลากไว้เป็นหลักฐานด้วย เพื่อป้องกันปัญหาที่จะเกิดขึ้นในอนาคต,ที่สโมสรตำรวจ พ.ต.อ.กฤษณะ พัฒนเจริญ รองโฆษก ตร. กล่าวถึงความคืบหน้าการหาข้อเท็จจริงกรณีสลากกินแบ่งรัฐบาล ที่มีนายตำรวจเกษียณอายุราชการและครูอ้างว่าเป็นเจ้าของว่า เบื้องต้นสอบปากคำพยานที่เกี่ยวข้องไปบ้างแล้ว พร้อมส่งสลาก กินแบ่งรัฐบาลฉบับดังกล่าวไปตรวจพิสูจน์ดีเอ็นเอ นอกจากนี้ ยังตั้งคณะพนักงานสืบสวนสอบสวน เพื่อตรวจสอบข้อเท็จจริง มี พล.ต.ต.กฤษณะ ทรัพย์เดช รอง ผบช.ภ.7 เป็นหัวหน้าคณะพนักงานสอบสวน กำหนดกรอบระยะเวลาดำเนินการไว้ 30 วัน สำหรับสาเหตุที่มีการตั้งคณะพนักงานสืบสวนสอบสวนขึ้นมาใหม่นั้น เพื่อสร้างความโปร่งใส พล.ต.อ.จักรทิพย์ ชัยจินดา ผบ.ตร. กำชับให้คณะทำงานดำเนินการไปตามพยานหลักฐาน ยึดหลักนิติวิทยาศาสตร์ ให้ความ เป็นธรรมกับทุกฝ่ายและคลี่คลายคดีให้เร็วที่สุด,พ.ต.อ.กฤษณะกล่าวต่อว่า ส่วนจะมีคำสั่งให้นายตำรวจยศนายพลออกจากพื้นที่ไปช่วยราชการในพื้นที่อื่นหรือไม่นั้น ยังไม่สามารถตอบได้ อยู่ระหว่าง การพิจารณา โดยคณะดังกล่าวจะไม่เกี่ยวกับคณะพนักงานสอบสวนที่ทำคดี ในส่วนของกองบังคับการปราบฯ มีการลงพื้นที่เพื่อทำงานคู่ขนานกับคณะทำงานสอบสวนชุดดังกล่าว เนื่องจาก ผบ.ตร.เห็นว่าคดีในลักษณะดังกล่าว มีเกิดขึ้นในหลายพื้นที่ สั่งการให้กองปราบฯลงพื้นที่เพื่อตรวจสอบในภาพรวมถึงสาเหตุที่ทำให้เกิดกรณีดังกล่าวในหลายพื้นที่ และให้ตรวจสอบว่ามีกระบวนการปลอมแปลงหรือแอบอ้างดังกล่าวเกิดขึ้นจริงหรือไม่ ในพื้นที่ใดบ้าง เนื่องจากเป็นการสร้างความเสียหายให้แก่ประชาชนโดยตรง,ที่กองบังคับการปราบปราม น.ส.ประดับ จันทร์อ่วม อายุ 72 ปี ชาว จ.สุพรรณบุรี พร้อมทนายความเข้าพบ พ.ต.ต.(หญิง) จันทนา สาตะมาน สารวัตร (สอบสวน) กก.5 บก.ป. เพื่อร้องขอความเป็นธรรมกรณีสลากกินแบ่งรัฐบาลงวดวันที่ 1 ธ.ค.60 หมายเลข 451005 ที่ถูกรางวัลที่ 1 เงินรางวัล 6 ล้านบาท ได้หายไป ต่อมาทราบว่ามีคนนำสลากดังกล่าวไปขึ้นเงินรางวัล ทั้งนี้ จากการสอบสวน น.ส.ประดับให้การว่า ก่อนหน้านี้ได้ซื้อลอตเตอรี่ฉบับดังกล่าวจากพ่อค้าหวยชื่อ นายเปี๊ยก ไม่ทราบชื่อและนามสกุลจริงในงานวัดแห่งหนึ่งใน อ.สามชุก แต่กลับทำหายในงาน ต่อมาได้ให้โฆษกงานวัดประกาศหาแต่ไม่มีผู้พบเห็น จากนั้นได้เข้าแจ้งความกับพนักงานสอบสวน สภ.สามชุก กระทั่งทราบว่ามี น.ส.พรทิพย์ ปาลวงษ์ เป็นคนพื้นที่ อ.สามชุก เช่นเดียวกัน เป็นผู้นำไปขึ้นเงิน,มีรายงานด้วยว่า ชุดสืบสวนกองปราบฯ ที่แยกกันไปทำงานหาข้อมูลของคดีลอตเตอรี่อลเวงอีก 4 คดีที่เหลือนั้น ได้ประเมินผลการสืบสวนเบื้องต้นพบว่า คดีนางเรวดี หาแก้ว และนางวิไลพร รัตนติสร้อย ที่แจ้งความขอความเป็นธรรมในคดีที่ถูกนางสุดารัตน์ น้อยนิตย์ เพื่อนสนิทที่หุ้นซื้อสลาก 5 คู่ ถูกรางวัลที่ 1 ประจำวันที่ 1 เม.ย.59 รวมมูลค่า 30 ล้านบาท เชิดสลากหายไปและแจ้งความที่ สน.ประเวศ เหตุเกิดเมื่อช่วงเดือน ส.ค.ที่ผ่านมา ชุดสืบสวน กก.1 บก.ป. สืบสวนแล้วพบว่าคดีไม่น่าจะมีมูลเพียงพอ เช่นเดียวกับคดีที่นางเรวดี เป็น ผู้เสียรายเดียวกันก็ได้เข้าแจ้งความร้องทุกข์กับผู้ถูกรางวัลสลากกินแบ่งฯที่ 1 อีกรายหนึ่งในพื้นที่ สภ.ดงเย็น จ.อุดรธานี เหตุเกิดเมื่อช่วงเดือน เม.ย.ที่ผ่านมา ไม่น่าจะมีมูลเช่นเดียวกัน คดีที่ สน.ประเวศ นั้น พนักงานสอบสวนได้มีความเห็นสั่งไม่ฟ้องไปแล้วด้วย ขณะนี้กำลังรวบรวมหลักฐานทุกอย่างเพื่อให้ บช.ก.พิจารณาดำเนินการต่อไป,วันเดียวกัน นายจำลอง เป้าชุมแสง บิดา ด.ช.เอ (นามสมมติ) อายุ 15 ปี เข้าพบ พ.ต.อ.สมภพ สังข์กรทอง ผกก.สภ.นางรอง จ.บุรีรัมย์ เพื่อให้ตำรวจตรวจสอบว่านายพันธุ์ศักดิ์ เสือชุมแสง อายุ 31 ปี แจ้งความเท็จหรือไม่ นายจำลองเปิดเผยว่า นายพันธุ์ศักดิ์เข้าแจ้งความอ้างว่าถูกลอตเตอรี่รางวัลที่ 1 งวดประจำวันที่ 16 ส.ค.60 หมายเลข 715431 จำนวน 2 คู่ เงินรางวัล 12 ล้านบาท เก็บไว้ ในบ้านแต่ถูกคนขโมยไป ต่อมาตรวจสอบพบว่านายวิทยา และนางขวัญศิริ ธนทรัพย์สิน สองสามีภรรยา ชาว จ.ร้อยเอ็ด นำลอตเตอรี่ไปรับเงินรางวัล 3 คู่ เงินรางวัล 18 ล้านบาท กระทั่งตำรวจคลี่คลายคดีพร้อมแถลงผลตรวจทางนิติวิทยาศาสตร์ ยืนยันว่าสลากเป็นของนายวิทยา และนางขวัญศิริ เนื่องจากไม่พบลายนิ้วมือแฝงของนายพันธุ์ศักดิ์ บนลอตเตอรี่แต่อย่างใด นายพันธุ์ศักดิ์ออกมายอมรับและขอโทษต่อเหตุการณ์ที่เกิดขึ้น แต่ลูกชายตนถูกกล่าวหาว่าเป็นผู้ขโมยลอตเตอรี่ ถูกสังคมกดดันทางสภาพจิตใจ ในการใช้ชีวิตแต่ละวันต้องถูกคนรอบข้างซักถาม ตนในฐานะพ่อต้องออกมาปกป้องความบริสุทธิ์ของลูก
กองปราบนำตัว ร.ต.ท.จรูญชี้จุดซื้อสลากภายในตลาดเรดซิตี้ จ.กาญจนบุรี สอบปากคำมาราธอน 7 ชั่วโมง รวบรวมหลักฐานไขคดีสลากอลเวง 30 ล้านบาท ผบช.ก.สั่งตรวจสอบทางเทคนิคและวิทยาศาสตร์
หวยหาย,ลอตเตอรี่,รางวัลที่ 1,กาญจนบุรี,สุพรรณบุรี